大乘讚十首 八
作者：寶誌
朝代：唐

paragraphs: 世間幾許癡人，將道復欲求道。
廣尋諸義紛紜，自救己身不了。
專尋他文亂說，自稱至理妙好。
徒勞一生虛過，永劫沈淪生老。
濁愛纏心不捨，清淨智心自惱。
真如法界叢林，返作荆棘荒草。
但執黃葉爲金，不悟棄金求寶。
所以失念狂走，強力裝持相好。
口內誦經誦論，心裏尋常枯槁。
一朝覺本心空，具足真如不少。